Peter Magury na Dr Kilala Devette-Chee i wok wantem National Research Insitute blong Papua New Guinea aninit long Universal Basic Education Program.
Oli mekim displa toktok behain long gavman itokaut long peim tasol 50% school fee blong ol somatin long yia ikam wantem ass tingting long apim moni mak blong Budget long yia ikam.
Long taim gavman blong Praim Minista James Marape itokaut long Budget blong yia 2020, em itokaut klia olsem moni blong Tuition Free Fee or TFF ino wok long go long ol skul na tu quality blong education iwok long go daun.
Mr Marape itok klia olsem displa disisin long baim 50% skulfee blong yia ikam em long soim olsem Government iken nau sharim displa hatwok wantem ol papa mama, Provinsol Gavman na tu ol Distrk Memba.
Displa moni we oli savim long displa wok, bai kamapaim wanpla Higher Education Loan Program Facility we oli somatin blong University iken kisim loan na baim behain taim oli wok.
Tasol Research Fellow or save man blong NRI, Peter Magury itok olsem displa taim pastem Praim Minista Peter O'Neill ibin tokaut long TFF, emi wanpla gutpla idea, tasol, ino bin gat wanpla gutpla plen long karim aut TFF.
Senior Research Fellow, Dr Kilala Devette-Chee itok bipo long pastem gavman ibin laik kick statim TFF, ino bin gat wanpla wok painim long soim olsem ibin gat nid long gat wanpla free education policy.
Em itok moa olsem gavman blong nau imas noken lustinting long ol pepa we PNG isignim long sait blong education na lainim blong ol skul pikinini.
Displa ol pepa em long halivim ol wanwan kantri long apim quality blong skul long ol yangpla.
Mr Magury itok moa olsem taim gavman blong Mr O'Neill ibin tokaut long TFF, ol papa mama ibin nid yet long baim ol arapla samting we ino stap anininit long TFF.
Em tok moa olsem behainim olgeta displa ol senis long sait blong Education insait long kantri, bai imas gat wanpla bikpla wok painim imas kamap long sait blong lukim hau displa ol senis iafektim lainim blong ol yangpla blong yumi.
NRI ibilip olsem displa 50% cut blong halivim blong gavman emi ino wanpla gutpla idea taim yumi laik apim namba na quality blong lanim.
Igat wari tu long sait blong why na moni ino wok long go kamap long skul long ol ples hap, taim gavman ibin laik karim aut TFF long ol yia igo pinis.
NRI igat wari tu olsem displa disisin ikam late tumas blong planti papa mama na oli laikim bai gavman ihalivim ol papa mama na baim pastem skul fee blong nambawan term long yia ikam.
This report was first published on the ABC News website.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn